Sekerou do chrbta
Čekovce - O piatej popoludní 2. septembra bolo v rómskej osade v Čekovciach veselo. Veľa nechýbalo a hádka dvoch žien sa mohla skončiť tragicky. Keď došli dvadsaťsedemročnej Jane Š. slová, vzala do rúk sekeru a fyzicky napadla dvadsaťštyriročnú Jaroslavu K. Povedala, že ju zabije a potom ju opačnou stranou sekery udrela do chrbta. Našťastie iba raz, no aj tak spôsobila napadnutej žene zranenie s päťdňovou péenkou.
Jozefovia zobrali zlato za stotisíc
Zvolen - Štvrtého septembra vzali policajti do väzby štyridsaťosemročného Zvolenčana Jozefa. Ten sa ešte druhého septembra v dopoludňajších hodinách spolu s ďalším, tentoraz devätnásťročným Jozefom dostal do bytu šesťdesiatpäťročnej majiteľky. Použili pritom pravé kľúče. Z bytu si odniesli celkom slušný lup – zlato za stotisíc korún. Mladšieho z partie Jozefov stíhajú na slobode.
Zomrel za volantom kamióna
Budča – Stojaci kamión s naštartovaným motorom rýchlo vzbudil pozornosť okoloidúcich. Zvlášť, keď sa vodič vôbec nehýbal. Štvrtého septembra o štvrtej popoludní sa DAF s českým evidenčným číslom dlho nepohýnal z parkoviska pri čerpacej stanici Esso pri Budči. Ani nemohol, päťdesiatdvaročný vodič bol mŕtvy. Pravdepodobnou príčinou náhleho úmrtia bola cievna príhoda. K úmrtiu došlo o pol štvrtej bez cudzieho zavinenia.
Zbil ju! Povedala, že je opitý...
Zvolen - Vyčítať opitému, že je opitý? Práve takéto výčitky po predchádzajúcich nezhodách použila tridsaťročná žena v rozhovore s tridsaťšesťročným manželom 5. septembra o pol ôsmej večer na Novozámockej ulici vo Zvolene. Muža výčitky tak nahnevali, že to začal manželke vysvetľovať ručne – stručne. Bil ju rukami po celom tele a zlomil jej nos. Podľa predbežnej lekárskej správy sa žena bude liečiť asi štyridsať dní.
Lúpež pod Zvolenským zámkom
Zvolen - K lúpežiam dochádza najčastejšie v parku. Šiesteho septembra sa o štvrtej popoludní v parku pod Zvolenským zámkom prihovoril neznámy muž dvadsaťjedenročnej žene zo Starej Huty. Pýtal si cigarety a peniaze, no žena mu ich pochopiteľne odmietla dať. Nahnevalo ho to a tak k nej znova pribehol a z ľavého pleca sa jej pokúšal strhnúť športový vak. Mladá žena spadla na zem a vak už neudržala. Zlodej vysypal z neho obsah na zem a z vecí si vybral mobilný telefón. Lúpežné prepadnutie sa našťastie obišlo bez zranení.
Po údere ostal v bezvedomí
Dudince - V presne nezistenom čase od jednej do pol deviatej ráno 7. septembra napadol neznámy človek pri liečebnom dome v Dudinciach šesťdesiatdvaročného Bratislavčana. Udrel ho po temene hlavy tak silno, že muž spadol a ostal ležať v bezvedomí. Podľa lekárskej správy utrpel dôchodca tržnú ranu na hlave a zlomeninu pravého predlaktia s predpokladanou dobou liečenia päť až šesť týždňov.
(Podľa informácií hovorcu KR PZ v Banskej Bystrici pripravil Milan SUJA)